open-index/open-wikipedia-markdown huggingface dataset:
Jaakko Ryhänen

**Jaakko Sakari Ryhänen** (vuoteen 1953 **Vuorinen**; s. 2. joulukuuta 1946 Tampere) on suomalainen oopperalaulaja, alkuperäiseltä koulutukseltaan kansakoulunopettaja.

## Ura
Ryhänen opiskeli laulua muun muassa Tauno Kaivolan, Matti Lehtisen ja Jolanda di Maria Petriksen johdolla, ja hänet kiinnitettiin vuonna 1975 Suomen Kansallisoopperan solistikuntaan. Hän oli jo vuodesta 1973 esiintynyt eri rooleissa. Kansainvälinen ura alkoi vuonna 1983 Metropolitanissa, Kansallisoopperan vierailuesityksessä, jossa hän lauloi *[[Viimeiset kiusaukset]]* -oopperan Paavo Ruotsalaisen roolin. Sittemmin hän on esiintynyt konsertti- ja oratoriosolistina, laulanut useita merkittäviä bassorooleja ja vieraillut kaikissa maailman johtavissa oopperataloissa, kuten Wienin valtionoopperassa, missä hän on vakituinen vierailija.

Suomen kansallisopperassa Jaakko Ryhänen on esittänyt rooleja suomen, italian, saksan ja venäjän kielellä.

Ryhänen asuu kotikaupungissaan Tampereella, jossa hän on Tampereen Oopperan usein kuultu bassoääni. Ryhänen on pitänyt ”kolmen basson konsertteja” yhdessä Matti Salmisen ja Johann Tillin kanssa.

Jaakko Ryhänen on esittänyt ja levyttänyt myös laulelma- ja viihdemusiikkia ja tehnyt alalla paljon yhteistyötä pianisti-muusikko Seppo Hovin kanssa. Ryhäsen ohjelmistoon kuuluvat lisäksi hengelliset laulut ja joululaulut.

Jaakko Ryhänen ilmoitti marraskuussa 2012 lopettavansa uransa terveyssyistä.

Jaakko Ryhänen on jatkanut kuitenkin uraansa lähinnä konserttilaulajana loppuvuodesta 2013 lähtien sekä laulupedagogina.

Ryhänen on palkittu Vantaan kulttuuripalkinnolla vuonna 1986, Pro Finlandia -mitalilla vuonna 1988 ja Tampereen kaupungin kultaisella ansiomitalilla vuonna 2007 ja Golden Gospel -palkinnolla. Viron musiikki- ja teatteriakatemia vihki hänet kunniatohtoriksi vuonna 2014.

Ryhäsestä ilmestyi maaliskuussa 2022 Docendon kustantama, Raiko Häyrisen kirjoittama elämäkertakirja *Jaakko Ryhänen – Minun matkani.*  

## Yksityiselämä
Ryhänen on naimisissa ja hänellä on elossa yksi tytär, tyttärenpoika sekä lapsenlapsenlapsi. Poika Klaus menehtyi ykköstyypin diabetekseen vuonna 1996 sairastuttuaan siihen kymmenvuotiaana. Ryhäselle tehtiin vuonna 2012 sydämen ohitusleikkaus, jonka johdosta tahdistimella varustetun sydämen teho laski 40&nbsp;%:iin normaalista.

## Diskografia

* *Joka aamu on armo uus* (1982)
* *Toivo Kuulan ja Oskar Merikannon lauluja* (1983)
* *Laulut kauneimmat* (1985)
* *Jaakko Ryhänen* (1987)
* *Ilta Volgalla* (1989)
* *Syysillan tuuli* (1992)
* Jouluyö, juhlayö (1995)
* *[[20 suosikkia – Ystävän laulu (Jaakko Ryhänen)|Ystävän laulu]]* (1996)
* *Kesäyö* (1996)
* *Tummien metsien taa* (2003)
* *Musiikin mestareita: Muistojen laulut* (Jaakko Ryhänen ja Seppo Hovi) (2006)

## Lähteet

## Aiheesta muualla
* Esittely ohjelmatoimiston sivuilla 
* 
* 
* Häyrinen, Raiko: *Jaakko Ryhänen – Minun matkani*. Jyväskylä: Docendo, 2022. .
Dave Gahan

**David ”Dave” Gahan** (s. 9. toukokuuta 1962 Essex, Englanti) on englantilainen laulaja ja lauluntekijä. Hänet tunnetaan Depeche Mode -yhtyeen laulusolistina ja 2000-luvulla alkaneesta soolourastaan.

## Varhaiset vaiheet

Dave Gahan syntyi Essexin Eppingissä tai Chigwellissä 9. toukokuuta 1962. Hänen malesialaissyntyisen isänsä sukunimi oli joidenkin tietojen mukaan Callcott. Isä jätti perheen pian, äiti meni uudelleen naimisiin, ja Dave sai ottoisänsä irlantilaisen sukunimen Gahan.

Teini-iässä Gahan joutui usein pidätetyksi pikkurikoksista. Koulun jälkeen hän teki sekalaisia töitä, kävi taideopinnoissa ja kuunteli punkia.

## Ura
Gahan liittyi vasta perustettuun synthpop-yhtye Depeche Modeen laulajaksi vuonna 1980. Yhtyeestä tuli hyvin suosittu 1980-luvulla, ja suosio on jatkunut neljällä vuosikymmenellä. Depeche Moden Martin Gore pyysi Dave Gahania liittymään yhtyeeseen, joka oli alussa nimeltään Composition of Sound. Dave lauloi David Bowien kappaletta ”Heroes” juuri ennen kuin Gore lähestyi häntä.

Gahan on julkaissut sooloalbumit *Paper Monsters* (2003) ja *Hourglass* (2007). Niiden jälkeen hän on laulanut kahdella Soulsavers-ryhmän albumilla. Hän on koko ajan jatkanut myös Depeche Moden laulajana.

## Yksityiselämä
Gahan kärsi 1990-luvulla heroiiniriippuvuudesta, josta hän parani vuonna 1997. Gahan on ollut naimisissa kolme kertaa, ja hänellä on kaksi omaa lasta.

## Diskografia

### Sooloartistina

#### Albumit

* *Paper Monsters* (2003)
* *Hourglass* (2007)

#### Singlet

**Dirty Sticky Floors* (2003)
**I Need You* (2003)
**Bottle Living* (2003)
**A Little Piece* (2004)
**Kingdom* (2007)
**Saw Something / Deeper And Deeper* (2008)

#### DVD:t

**Live Monsters* (2004)

## Lähteet
Nemean leijona

**Nemean leijona** oli antiikin kreikkalaisen mytologian hirviö. Sen synnystä on olemassa useita versioita. Leijona oli yksi Tyfonin ja Ekhidnan hirviölapsista tai Khimairan ja kaksipäisen hirviökoira Orthoksen lapsi. Vaihtoehtoisesti Nemean leijona on yhdistetty kuun jumalattareen Seleneen. Synnytettyään leijonan Selene pudotti sen kauhuissaan Kuusta alas Tretos-vuorelle rankaisemaan palvojiaan laiminlyödyistä uhritoimituksista. Toisen version mukaan Selene loi leijonan jumalten kuningattaren Heran pyynnöstä ja muovasi sen karvaisen ruumiin meren vaahdosta. Sitten hän luovutti leijonan sateenkaaren jumalattarelle Irikselle, joka vyötti suuren pedon taikavyöllään, ennen kuin laski sen maan pinnalle.

## Herakleen ensimmäinen urotyö

Herakles surmasi Nemean leijonan paljain käsin. Puolijumala Herakles oli Zeus-ylijumalan ja kuolevaisen Alkmene-nimisen naisen poika. Zeus oli naimisissa Hera-jumalattaren kanssa. Kostoksi miehensä uskottomuudesta Hera piinasi Heraklesta, kunnes tämä menetti järkensä ja surmasi vaimonsa ja lapsensa. Rikoksen sovittamiseksi Herakleen oli palveltava kuningas Eurystheusta, joka määräsi hänen suoritettavakseen kymmenen urotyötä. Niitä kertyi lopulta kaksitoista, kun Eurystheus hylkäsi kaksi suoritetuista tehtävistä. Ensimmäinen tehtävä oli Nemean leijonan surmaaminen.

### Herakleen ja Nemean leijonan taistelu

Herakles yritti tappaa Nemean leijonaa jousellaan, mutta nuolet eivät läpäisseet valtavan pedon nahkaa. Miekan terän kerrotaan taipuneen osumasta, ja Herakleen yrittäessä lyödä oliivipuisella nuijallaan petoa kalloon nuija särkyi pirstaleiksi. Nuijan osuma sai leijonan kuitenkin vetäytymään luolaansa, jolloin Herakles tukki luolan toisen sisäänkäynnin ja seurasi leijonaa luolaan toisen suuaukon kautta, jossa hän kuristi pedon kuoliaaksi. Tarun mukaan Nemean leijona ylennettiin kuolemansa jälkeen Leijonan tähdistöksi.

Tarinan kulun yksityiskohdissa on pieniä poikkeamia kertojien välillä. Theokritoksen mukaan taistelu tapahtui paljaan taivaan alla. Ptolemaios Khennos kertoo Herakleen menettäneet sormensa kamppailun aikana. 

Aseet eivät olleet tehonneet leijonan nahkaan, joten pedon nylkeminen osoittautui vaikeaksi. Herakles keksi käyttää pedon omia kynsiä leikkaamaan taljaa, jonka hän sitten heitti päälleen haarniskaksi. Kun Herakles toi saaliinsa kuninkaalle todisteeksi urotyöstä, leijona oli kuolleenakin niin pelottava, että kuningas Eurystheus piiloutui saviruukkuun kieltäen Heraklesta koskaan palaamasta Mykeneen.

Mykenessä on säilynyt muinainen leijonaportti, jonka yli 3&nbsp;000 vuotta vanhat leijonan kuvat kertovat ihmisten petoa kohtaan osoittamasta kunnioituksesta.

## Lähteet
Kurgjan kartano

**Kurgjan kartano** () sijaitsee Virossa parisenkymmentä kilometriä Türin kaupungista Pärnuun päin tien kaakkoispuolella Pärnunjoen varrella.

Kurgjan kartanossa asui Viron ensimmäinen tietoinen talonpoika, poliitikko ja kansanvalistaja Carl Robert Jakobson (1841–1882), joka oli kansansa rakastama. Tila oli Jakobsonin hallussa vuodesta 1874. Jakobson kuoli yllättäen pidettyään tilaa vain kahdeksan vuotta.

Nykyään alueella on Jakobsonin talomuseo, joka avattiin 1948, ja jonka ensimmäiseksi johtajaksi tuli Jakobsonin vanhin tytär Linda. Alueella on kauppa ja kahvilapalveluja pidetään vanhassa riihessä.


Image:Kurgja1.jpg|Päärakennuksessa on museo
Image:Kurgja2.jpg|Päärakennuksen kuistia
Image:Kurgja3.jpg|Päärakennuksen ulko-ovi
Image:Kurgja4.jpg|Riihessä on kahvila
Image:Kuvamalli1.jpg|Riihikahvilan ikkuna
Image:Kurgja5.jpg|Pärnujoen ylittävä silta edestä
Image:Kurgja6.jpg|Pärnujoen ylittävä silta takaa


## Aiheesta muualla
* Kurgjan kartano
Avro Vulcan

**Avro Vulcan** eli **Avro 698** oli maailman ensimmäinen raskas deltasiipinen pommikone. Nimensä se sai roomalaisen tulen jumalan mukaan. Vulcan on yksi kolmesta brittiläisestä V-pommikoneesta (muut olivat Vickers Valiant ja Handley Page Victor).

## Historia
Ensimmäisen Vulcanin otti käyttöön RAF vuonna 1956 ja tyypin eri versiot palvelivat kaikkiaan noin 30 vuotta, kunnes konetyyppi korvattiin Panavia Tornadolla. Vulcanin suunnitteluvaiheessa vuosina 1949–1953 rakennettiin neljä prototyyppiä (Avro 707) 1:3-kokoisena. Alkuperäistä B.1-versiota rakennettiin 45 kappaletta ja paranneltua, uusin moottorein ja ilmatankkausta varten varustettua hieman suurempaa B.2-versiota 60-luvulla 89 kappaletta. Joitakin B.2-koneita modifioitiin myöhemmin strategisiksi tiedustelukoneiksi. Monet Vulcan-pommikoneet romutettiin taistelutehtävien päätyttyä 1980-luvulla. Pieni osa jäi RAF:lle ammuntaharjoituksia varten ja muutama kone myytiin yksityishenkilöille sekä museoille.

## Tehtävä
Vulcanin alkuperäinen tehtävä oli ydinpommin kantaminen niin korkealla ja nopeasti, etteivät vihollishävittäjät tavoittaisi sitä. Tästä syystä koneessa ei ollut puolustusaseistusta ja ydinpommin välähdyksen suojaksi koneet oli maalattu valkoiseksi, eli *Anti-Flash* -väritykseen. Myöhemmin tehtävä muutettiin matalapommitukseksi ja väritys vaihtui naamiokuvioon.

## Sodassa
Konetyyppi osallistui sotatoimiin Falklandin sodassa vuonna 1982 ja teki silloin pisimmän pommituslennon ennätyksen. Ennätys rikottiin vasta Persianlahden sodan aikana. Vulcan-pommikone teki operaatio Black Buckissa viisi pommituslentoa, joista kolme Port Stanleyn kiitotietä vastaan ja kaksi tutka-asemien tuhoamiseksi Falklandin saarilla. Yhtään Vulcania ei menetetty, mutta pitkät, useita ilmatankkauksia vaativat pommituslennot aiheuttivat joitakin ongelmia ja yksi kone joutui tekemään hätälaskun Brasiliaan.

## Tekniset tiedot (B.2A)

## Vulcan populaarikulttuurissa

* Britannian ilmavoimien Avro Vulcan esiintyy Terence Youngin ohjaamassa James Bond -elokuvassa Pallosalama vuodelta 1965.

## Lähteet
*
*

### Viitteet

## Aiheesta muualla

*http://www.militaryfactory.com/aircraft/detail.asp?aircraft_id=239
Mustavahakas

**Mustavahakas** (*Hygrophorus camarophyllus*) on nimensä mukaisesti mustalakkinen vahakaslaji. Se on erinomainen ruokasieni ja kauppasieni, joskin sitä ostetaan ja tunnetaan harvakseltaan.

## Ulkonäkö
Mustavahakkaan lakki on ruskean- tai harmaanmusta, säteittäisesti viiruinen, kuiva ja 5–12&nbsp;cm leveä. Nuorena lakki on kupera mutta se laakenee vanhemmiten. Joskus vanhan sienen lakki on jopa hieman suppilomainen, mutta keskusta jää silti kupumaisesti koholle. Sienen heltat ovat harmaanvivahteisen valkoiset sekä vahakasmaiseen tapaan lähes millimetrin paksuiset ja harvat. Välihelttoja on yleensä kerrotusti reunasta lukien eli neljää reunahelttaa kohti on yksi jalkaan ulottuva heltta. Jalka on pehmeä, hatara, pohjaväriltään valkoinen ja kauttaaltaan säikeisen tummanviiruinen. Malto on paksua ja haurasta. Tuoksu on miedon hunajainen.

### Samankaltaisia lajeja
Mustavahakkaan näköislajeja ovat pienehkö, vaaleanharmaa nuijamalikka (*Clitocybe clavipes*), koivulahorusokas ja lahopuulla kasvava isojuurekas (*Megacollybia platyphalla*). 

## Kasvuaika ja -paikka
Mustavahakas kasvaa syys-lokakuussa erityisesti paksusammaleisissa, kuusivaltaisissa kangasmetsissä. Se on yleinen Etelä- ja Keski-Suomessa, mutta pohjoisessa se on harvinaisempi. 

## Käyttö ravinnoksi
Mustavahakas on erinomainen ruokasieni. Sen maku on mieto ja makeahko. Sieni ei vaadi esikäsittelyä, eikä sen käytölle ei ole tiettävästi rajoituksia ehdotonta sieniallergiaa lukuun ottamatta. Toisaalta mustavahakas kuuluu niihin sieniin, jotka keräävät runsaanpuoleisesti radioaktiivista cesiumia. Hyönteisten toukat pilaavat mustavahakkaita kiusallisen usein, mutta toisinaan rihmastopaikalta voi saada hyvinkin runsaan sienisaaliin.

## Lähteet

## Aiheesta muualla
*Pinkka, Lajintuntemuksen oppimisympäristö: Mustavahakas (''Hygrophorus camarophyllus'') 
*Arktiset aromit: Mustavahakas 
*Elintarviketurvallisuusvirasto: Mustavahakas (''Hydrophorus camarophyllus'') 
* Tuomainen, Raija: Luontonetti: Mustavahakas (Arkistoitu versio sivustosta)
*Rogers Mushrooms: Hygrophorus camarophyllus
Tarmo Pihlap

**Tarmo Pihlap** (21. huhtikuuta 1952 – 3. elokuuta 1999) oli virolainen popmuusikko ja laulaja. 

Pihlapin ura liittyi läheisesti folk-tyyppiseen ja muuhun kansanlauluun. Hän toimi Tallinnan Muusikakoolissa 1972–1986. Hän teki opetustyönsä ohella paljon keikkaa ulkomaillakin. Häntä pidettiin iskelmän alalla Artur Rinnen manttelinperijänä. Vapaaksi taiteilijaksi jäätyään hän julkaisi kolme albumia: *Sillad* 1994, *Aeg kaob, rõõmud jäävad* 1998 ja *Jõhvikad* 1998, joista viimeksi mainitussa on hänen tuotantoaan pitemmältä ajalta. Hän esiintyi myös useassa yhtyeessä, kuten Varjud, Melodica ja Palderjan. Hänen yhteistyökumppaneitaan olivat muiden muassa Jaak Joala, Ivo Linna ja Tõnis Mägi.

Pihlap oli naimisissa tunnetun näyttelijän Elle Kullin siskon Eevi Kullin kanssa, ja hänellä on kaksi tytärtä Carolin ja Mariann. 

Pihlap kuoli diabeettiseen ketoasidoosiin.
Bari (Somalia)

**Bari** on alue Pohjois-Somaliassa Puntmaassa. Se on Somalian suurin alue ja sen pääkaupunki on Boosaaso. Intian valtameren maanjäristys vuonna 2004 iski Bariin, jossa yli sata ihmistä kuoli. 

Barilla on yhteistä rajaa Sanaagin, Soolin ja Nugaalin alueiden kanssa.
Cebu

**Cebu** on saari Filippiineillä. Se kuuluu Cebun provinssiin, jonka pääkaupunki on Cebu. Cebua ympäröi 167 pienempää saarta, joita ovat muun muassa Bantayan ja Daanbantayan. Cebussa on yli 3&nbsp;850&nbsp;989 asukasta (2007). Saari on Filippiinien tiheimmin asutettu saari, ja on Luzonin jälkeen taloudellisesti toiseksi tärkein. Saarella käy noin kaksi miljoonaa turistia vuodessa.

Cebun alkuperäisiä asukkaita kutsutaan nimellä cebuano. Lisäksi saarella asuu vähemmistöinä muun muassa espanjalais- ja kiinalaisperäisiä ihmisiä. Cebun kieltä puhuttiin aluksi vain Cebun saarella, mutta nyt se on pääkieli myös joillakin muilla Filippiinien saarilla.

Cebussa on kuusi kaupunkia ja 47 kuntaa. Kaupungit ovat:

*Cebu City
*Danao City
*Lapu-Lapu City
*Mandaue City
*Talisay City
*Toledo City

## Lähteet
Cebuano

**Cebuano** tai **[[cebu (täsmennyssivu)|cebu]]** voi tarkoittaa ainakin seuraavia asioita:

*Cebuanot eli cebut, alkuperäiskansa Filippiinien Cebun saarella.
*cebuano, austronesialainen kieli.

## Katso myös
* Cebu (täsmennyssivu)
Trần Đức Lương

**Trần Đức Lương** (5. toukokuuta 1937 Quảng Ngãi, Ranskan Indokiina – 20. toukokuuta 2025 Hanoi, Vietnam) oli vietnamilainen poliitikko. Hän oli Vietnamin presidentti vuodesta 1997 vuoteen 2006. Presidentin virka on Vietnamissa pääosin seremoniallinen; todellista valtaa käyttää kommunistinen puolue.

Trần syntyi Quảng Ngãin provinssissa ja muutti Hanoihin vuonna 1955. Hän opiskeli geologiaa ja ryhtyi kartanpiirtäjäksi. Vuonna 1959 hän liittyi Vietnamin kommunistipuolueeseen ja vuonna 1987 hänestä tuli varapääministeri. Hänet valittiin presidentiksi 24. syyskuuta 1997 ja uudelleen vuonna 2002. Hän ilmoitti erostaan kesäkuussa 2006.

Trần Đức Lương luopui vallasta yhdessä pääministerin ja puoluejohtajan kanssa. Siirto nähtiin osaksi välttämätöntä nuorennusleikkausta.

## Lähteet
Herman Alaskalainen

**Pyhittäjä Herman Alaskalainen** (1756 Serpuhov - noin 13. joulukuuta 1837 Alaska) oli  Valamon luostarista tuolloin Venäjän keisarikuntaan kuuluneeseen Alaskaan lähetetty ortodoksinen munkki ja lähetystyöntekijä, joka puolusti alkuasukkaiden oikeuksia venäläisen siirtomaahallinnon harjoittamia sortotoimia vastaan, toteuttaen samantyyppisiä ajatuksia jotka myöhemmin on liitetty ns. vapautuksen teologiaan.

Herman oli munkkina Valamon luostarissa, mutta hänen luostarikilvoituksensa siellä päättyi 1793, kun luostarista lähetettiin kuuden munkin ja neljän noviisin joukko arkkimandriitta Ioasafin johdolla tekemään lähetystyötä tuolloin Venäjälle kuuluneelle Kodiakin saarelle nykyisen Alaskan etelärannikolle.

Suomessa Pyhittäjä Hermanin muistopäivä on hänen kanonisointipäivänsä 9. elokuuta. Herman kanonisoitiin Amerikassa vuonna 1970, ja ortodoksit pitävät häntä Amerikan suojeluspyhimyksenä.

## Herman Alaskalaiselle pyhitetyt kirkot ja tsasounat Suomessa ja niiden praasniekat
Suomessa on yksi isä Herman Alaskalaiselle pyhitetty kirkko sekä neljä hänelle pyhitettyä tsasounaa:
*Pyhittäjä Herman Alaskalaisen kirkko
**Kaupinkalliontie 2, Espoo, Helsingin ortodoksinen seurakunta; 8.8. klo 17 ehtoopalvelus, ristisaatto/vedenpyhitys ja iltajuhla, 9.8. klo 9 aamupalvelus ja juhlaliturgia.
*Pyhittäjä Herman Alaskalaisen ja suurmarttyyri Georgios Voittajan tsasouna
**Räsälänlahdentie 232, Vehmersalmi; 10.8. klo 10 vedenpyhitys ja liturgia.
*Pyhän Herman Alaskalaisen tsasouna
**Töriseväntie 1, Kovero, Joensuun ortodoksinen seurakunta; 9.8. klo 10 liturgia ja vedenpyhitys.
*Pyhittäjä Herman Alaskalaisen tsasouna
**Valamontie 42, Heinävesi,  Valamon luostari; 8.8. klo 18 vigilia pääkirkossa, 9.8. klo 8.15 pieni vedenpyhitys hautausmaalla sijaitsevassa pyhittäjä Herman Alaskalaisen tsasounassa, ja klo 9 samassa paikassa III hetki ja liturgia.
*Pyhän Herman Alaskalaisen tsasouna
**Arvinniementie 106, Juuka, Taipaleen seurakunta, Nurmeksen kappeliseurakunta; 9.8. klo 9.30 pieni vedenpyhitys ja liturgia.

## Lähteet
*
*

### Viitteet

## Aiheesta muualla
*Pyhittäjä Herman Alaskalainen / Ortodoksi.net
*Pyhittäjä Herman Alaskalainen / Helsingin ortodoksinen seurakunta
*Alaskan pyhät historiallisten asiakirjojen valossa
Marc Ravalomanana

**Marc Ravalomanana** (s. 12. joulukuuta 1949) on madagaskarilainen poliitikko. Hän oli Madagaskarin presidentti vuosina 2002–2009.

Ravalomananasta tuli Madagaskarin pääkaupungin Antananarivon pormestari vuonna 1999. Hän osallistui presidentinvaaleihin 16. joulukuuta 2001 ja voitti ne. Kun Ravalomanana julisti voittaneensa vaalit, hänen vastustajansa ja edellinen presidentti Didier Ratsiraka teki samoin. Erinäisten konfliktien jälkeen Ravalomanana julistautui Madagaskarin presidentiksi 22. helmikuuta 2002. Oikeusistuin vahvisti hänen voittonsa 29. huhtikuuta, ja hän astui virkaan virallisesti 6. toukokuuta 2002. Presidenttiys oli kuitenkin kiistanalainen siihen asti kunnes Ratsiraka menetti suuren osan maakunnista ja joutui 5. heinäkuuta 2002 lähtemään maanpakoon.

Madagaskarilla järjestettiin tammi-helmikuussa 2009 mielenosoituksia hallitusta ja Ravalomananaa vastaan. Mielenosoituksiin osallistui kymmeniätuhansia opposition kannattajia, jotka vaativat Ravalomananan eroa. Oppositiojohtaja Andry Rajoelina syytti Ravalomananaa julkisten varojen väärinkäytöstä ja maan ajamisesta kohti diktatuuria. 7. helmikuuta 2009 poliisi ampui 28 mielenosoittajaa ja haavoitti yli kahtasataa. Vastalauseena tapaukselle puolustusministeri Cecile Manorohanta ilmoitti eroavansa. Mielenosoitusten aikana kuoli yli sata mielenosoittajaa.

Armeija otti 16. maaliskuuta 2009 haltuunsa presidentinpalatsin ja keskuspankin ja ilmoitti pyrkivänsä presidentin syrjäyttämiseen. Seuraavana päivänä Ravalomanana ilmoitti eroavansa. Hän siirsi presidentin ja pääministerin valtuudet armeijalle. Armeija nimitti maan uudeksi presidentiksi oppositiojohtaja Andry Rajoelinan.

Ravalomanana on kristitty. Maaliskuussa 2004 hän avioitui bulgarialaisen Gergana Georgievan kanssa.

Joulukuun 2018 presidentinvaaleissa Ravalomanana hävisi toisella kierroksella toiselle entiselle presidentille Andry Rajoelinalle. Ravalomanana ei tunnustanut tulosta vaan syytti vaalivilpistä. Madagaskarin perustuslakituomioistuin julisti tammikuussa 2019 Rajoelinan voittajaksi, ja Rajoelina aloitti Madagaskarin uutena presidenttinä.

## Lähteet

## Aiheesta muualla
* BBC:n profiili Ravalomananasta
Harmaakirjovahakas

**Harmaakirjovahakas** (*Hygrophorus olivaceoalbus*, aikaisemmin "harmaankirjava vahakas") on levinneisyysalueensa yleisimpiä korpimetsien sienilajeja. Sienen itiöemä on suhteellisen selvästi erottuva muista lajeista. Läheisimpiä kotimaisia lajeja ovat tammivyöhykkeen ruskokirjovahakas ja pohjoiseen painottuva kupukirjovahakas.

## Ulkonäkö ja koko
Harmaakirjovahakas ei juuri ilmaannu ryhmissä vaan yksitellen, ja koska se on kooltaan vaatimaton, sitä suhteellisen vähän kerätään ruokasieneksi. Lakki on noin 3-5 cm leveä, epäselvän säteinen tai viiruinen. Keskeltä reunoja keskuskohounema on tummempi ja värikkäämpi. Harmaanvihreän lakin lisäksi sienellä on oiva tuntomerkki jalka, jonka mutkaisuus, onttous ja yläosan värittömyys ovat silmiinpistäviä. Heltat valkoiset ja harvassa, lyhytjohteiset, kuten muillakin vahakkailla on tällä lajilla paksut huomattavan heltat. Johtuu sientä ympäröivästä vaatimattomasta limatupesta, että sienen kasvaessa ja limatupen rikkoontuessa erottuu jalan yläosa aivan valkeana, sekä kuivana. Muu osa lakin värisenä, mutta hyvin omintakeisesti vihreänharmaankirjavana.

## Levinneisyys
Yleinen koko maassa, Lapissa harvinainen. 

## Kasvupaikka ja elinympäristö
Kasvaa korvissa, karujen kankaiden kalliojäkälissä, tuoreissa kangasmetsäkuusikoissa kuusen juurisieni, ja sattaa olla männynkin. 

## Käyttö
Harmaakirjovahakas on syötävä sieni. Sitä ei ole luettu kauppasieniin, mutta sen maku on oivallinen ja mieto. Se kelpaa useimpiin sieniruokiin sellaisenaan paistettuna tai omassa liemessä kypsennettynä. Kokonsa vuoksi pelkästään tästä sienestä saadaan harvoin ateriaa, mutta on helppo yhdistää se muihin ruokasieniin.  

## Kuvia


Tiedosto:2010-08-11 Hygrophorus olivaceoalbus 2.jpg
Tiedosto:2010-08-11 Hygrophorus olivaceoalbus.jpg
Tiedosto:Hygrophorus olivaceoalbus - Lindsey.jpg
Tiedosto:Hygrophorus olivaceoalbus 187544.jpg
Tiedosto:Hygrophorus.olivaceoalbus3.-.lindsey.jpg
Tiedosto:Hygrophorus olivaceoalbus G7 (1).JPG
Tiedosto:Hygrophorus.olivaceoalbus2.-.lindsey.jpg


## Lähteet
*
*

### Viitteet

## Aiheesta muualla
*''Hygrophorus olivaceoalbus'', harmaakirjovahakas @ Natural Fungi in Finland
Enterprise

__NOTOC__

**Enterprise** (vanhahtavalta kirjoitusmuodoltaan **enterprize**), englannin kielen "yritystä" ja "yritteliäisyyttä" tarkoittava sana, on muun muassa useiden laivojen nimi. Seuraavassa luetellaan sanan eri merkityksiä.

## Paikkakuntia
* Enterprise, kaupunki Alabamassa, Yhdysvalloissa

## Laivoja ja veneitä
Enterprise tai Enterprize on annettu nimeksi seuraaville vesikulkuneuvoille:
* Enterprise, yksityinen höyrylaiva, jonka kapteeni oli Henry Miller Shreve
* Enterprise, yksi laivoista, jotka rakennettiin erityisesti Kiinan kauppaa varten 1800-luvun alkuvuosina ja jotka omisti newyorkilainen turkiskauppias ja miljonääri John Jacob Astor
* Enterprise, jollaluokka purjehduksessa
* Enterprize, vuonna 1829 rakennettu kuunari tai tämän jäljennös, jonka kotisatama on Melbourne.
;Yhdysvaltain laivasto
* USS Enterprise (1775), 22-tykkinen sluuppi
* Enterprise (1776), 8-tykkinen kuunari
* USS Enterprise (1799), 12-tykkinen kuunari
* USS Enterprise (1831), 10-tykkinen kuunari
* USS Enterprise (1874), parkkitakiloitu potkurisluuppi
* USS Enterprise (SP-790), moottorijahti
* USS Enterprise (CV-6), Yorktown-luokan lentotukialus
* USS Enterprise (CVN-65), Enterprise-luokan lentotukialus.
* USS Enterprise (CVN-80), Gerald R. Ford-luokan lentotukialus
;Britannian kuninkaallinen laivasto
*HMS Enterprise (1705) kuudennen luokan alus
*HMS Enterprize (1709) 40-tykkinen viidennen luokan alus
*HMS Enterprize (1718) 44-tykkiseksi viidennen luokan alus
*HMS Enterprize (1774) 28-tykkinen kuudennen luokan fregatti
*HMS Enterprise (1848) tutkimusalus
*HMS Enterprise (1864) sluuppi
*HMS Enterprise (D52) Emerald-luokan kevyt risteilijä
*HMS Enterprise (A71) rannikkotutkimusalus
*HMS Enterprise (H88) monitoimitutkimusalus

## Avaruusaluksia
Seuraavat avaruusalukset on nimetty Enterpriseiksi:
* Enterprise, NASAn avaruussukkula
* VSS Enterprise, ehdotettu nimi ensimmäiselle Richard Bransonin Virgin Galactic -yhtiön alukselle, jolla on tarkoitus tehdä turistilentoja avaruuteen
* U.S.S. Enterprise, useiden fiktiivisten tähtilaivojen nimi *Star Trek* -televisiosarjoissa ja -elokuvissa.

## Muita merkityksiä
Enterprise on myös seuraavien asioiden nimi:
* Enterprise, kunta Kanadan Luoteisterritorioissa (postinumero X0E 0R1)
* Enterprise, junayhteys Belfastista Dubliniin Irlannissa
* Enterprise Rent-A-Car, yhdysvaltalainen autovuokraamo
* Enterprise, suosittu huvipuistolaite
* Enterprise 64, kahdeksanbittinen brittiläinen kotitietokone
* *[[Star Trek: Enterprise]]*, televisiosarja.
USS Enterprise (CV-6)

**USS Enterprise** (runkonumero CV-6) oli Yhdysvaltain laivaston vuonna 1936 vesillelaskettu Yorktown-luokan lentotukialus, joka palveli vuoteen 1947. Alus oli toisen maailmansodan menestyneimpiä lentotukialuksia, jonka lentokoneet ja ilmatorjunta pudottivat 911 vihollislentokonetta, upottivat 71 alusta ja vahingoittivat 192 muuta.

## Valmistus

Aluksen hankinta vahvistettiin 16. kesäkuuta 1933 kongressissa lailla. Alus tilattiin Newport News Shipbuilding & Dry Dock Companyltä Newport Newsistä Virginiasta, missä köli laskettiin 16. heinäkuuta 1934. Alus laskettiin vesille 3. lokakuuta 1936 kumminaan laivastoministeri Claude A. Swansonin puoliso Lulie H. Swanson ja otettiin palvelukseen 12. toukokuuta 1938 Norfolkin laivastotukikohdassa ensimmäisenä päällikkönään Newton H. White.

## Palvelus
Japanilaisten hyökätessä Pearl Harboriin 7. joulukuuta 1941 *Enterprise* oli palaamassa tukikohtaansa Pearl Harboriin Waken saarelta, jonne se oli vienyt merijalkaväen hävittäjälaivueen.

Alus osallistui Midwayn taisteluun, jossa sen Douglas TBD Devastator -torpedopommittajat kärsivät suuria tappioita. Torpedopommittajien tuho mahdollisti syöksypommittajien hyökkäyksen, jonka seurauksena keisarillisen Japanin laivaston lentotukialukset *[[Akagi]]*, *[[Kaga (laiva)|Kaga]]* ja *[[Hiryū]]* tuhoutuivat. Elokuussa 1942 Guadalcanalin taistelussa alukseen osui useita keisarillisen Japanin laivaston ilmavoimien pommikoneista pudotettuja pommeja. Aluksen vauriot korjattiin Pearl Harborissa. Lokakuussa *Enterprise* osallistui Santa Cruzin saarten taisteluun, jossa se vaurioitui uudelleen ja joutui palaamaan telakalle korjattavaksi. Aluksen palattua palvelukseen sen kannelta lähteneet lentokoneet upottivat taistelulaiva *[[Hiei (1912)|Hiein]]* ja muutamia muita, pienempiä sotalaivoja.

Alus oli vuoden 1943 loppupuolen modernisoitavana, minkä jälkeen se osallistui iskuihin japanilaisten hallussa pitämiin kohteisiin. Aluksen lentokoneet osallistuivat japanilaisten taistelulaivojen ''Fusōn'' ja *[[Musashi]]n* upottamiseen.

Alukseen osui 14. toukokuuta 1945 kamikaze, joka tuhosi aluksen lentokonehissin. Iskussa kuoli 14 miestä ja haavoittui 34. Vaurioiden vuoksi alus jouduttiin siirtämään telakalle, missä se oli sodan lopun.

*Enterprise* palasi palvelukseen 17. helmikuuta 1947 suurena miehistönkuljetusaluksena. Viimeisenä tehtävänään se vei Euroopan rintamalta kotimaahan yli 10&nbsp;000 miestä. Yhdysvalloissa alus siirrettiin reserviin, jossa se luokiteltiin heinäkuussa 1953 uudelleen sukellusveneentorjunta-alukseksi (CSV-6). Se ei kuitenkaan palannut enää palvelukseen. Alus yritettiin pelastaa museokäyttöön, mutta se kuitenkin myytiin 1. heinäkuuta 1958 romutettavaksi.

## Lähteet
*
*

### Viitteet

## Aiheesta muualla

*USS Enterprisen muistosivu 
*navsource.org: USS Enterprise
Khamtai Siphandon

Kenraali **Khamtai Siphandon** (8. helmikuuta 1924 Khong (nyk. Champasak), Ranskan Indokiina – 2. huhtikuuta 2025 Vientiane, Laos) oli Laosin neljäs presidentti. 

Siphandon, Nouhak Phoumsavanh ja Kaysone Phomvihane kuuluivat kommunistisen Pathet Laon ydinryhmään, joka nousi valtaan vuonna 1975. Heitä kutsuttiin ”rautakolmioksi”. Vuonna 1975 Siphandonista tuli Laosin puolustusministeri ja varapääministeri. Vuonna 1991 hän seurasi Kaysone Phomvihanea maan pääministerinä. Vuoden 1992 lopulla Kaysone kuoli, jolloin Siphandonista tuli puoluejohtaja ja Phoumsavanhista presidentti.

Helmikuussa 1998 Siphandon seurasi Nouhak Phoumsavanhia Laosin presidenttinä. Hänet korvasi vuonna 2006 Choummaly Sayasone.

## Lähteet
Elle Kull

**Elle Kull** (s. 5. tammikuuta 1952 Haapsalu) on virolainen, kotimaassaan suosittu elokuva- ja teatterinäyttelijä. Vuodesta 2003 hän on ollut Res Publica -puolueen kansanedustajana riigikogussa ja Unicefin Viron puheenjohtajana vuodesta 1998.

Kullin aviomies oli ohjaaja ja näyttelijä Ago-Endrik Kerge. Sisaren mies oli suosittu laulaja Tarmo Pihlap.

## Elokuvia

* *Ukuaru* (1973)
* *Surma hinda küsi surnutelt* (1977)
* *Reigi õpetaja* (1977)
* *Garantiruyu zhizn* (1977) 
* *Karikakramäng* (1977)
* *[[Rauta-aika]]* (1982)
* *Kontrakt veka* (1985)
* *Savoy ball* (1986)
* *Okhota na drakona* (1986)
* *Gonka veka* (1986) 
* *Trinadtsatyy apostol* (1988) 
* *Yantarnye krylya* (2003) 
* *[[Jadesoturi]]* (2006)
George Easton

**George Wylie Easton** (1883 Bo'ness – 13. maaliskuuta 1966 Surbiton) oli Suomessa pitkään vaikuttanut skottilainen liikemies ja urheilija. Puutavara-alalla toiminut Easton asui Suomessa 1900-luvun alusta vuoteen 1939, jolloin hän muutti takaisin Skotlantiin.

Easton saapui Pietarsaareen vuonna 1903 ja aloitti kaupungissa välittömästi jalkapallotoiminnan. Kolme vuotta myöhemmin hän muutti naapurikaupunkiin Kokkolaan, jossa Eastonin ansiosta levisi myös suuri innostus lajiin. Myöhemmin Easton toimi jalkapallon parissa pääasiallisesti Viipurin Reippaan vapaaehtoisena pelaajavalmentajana. Vuonna 1908 hän voitti Suomen mestaruuden Unitaksen riveissä.

Jalkapallon lisäksi Easton kunnostautui lyhyen matkan juoksussa. Vuonna 1910 hän juoksi 200 m aikaan 23,4 s, mikä oli 0,2 s alle silloisen Suomen ennätyksen. Mestaruustitteliä ei Eastonille ulkomaan kansalaisena katsottu voitavan antaa. Eastonin aika 100 m:llä vuonna 1910 oli 10,8 s. Vuonna 1907 hän oli juossut matkan epäviralliseen aikaan 10,4 s.

Vuonna 1909 George Easton hankki curling-välineet Viipurin Reippaalle. Seuraavana talvena Eastonin johtama suomalaisjoukkue voitti Viipurin talvikisoissa Pietarin englantilaisjoukkueen lukemilla 15–10. 1920-luvulla Viipurin Reippaan pelaajavalmentajan tehtävistä vetäytyneen Eastonin viimeinen urheilutapahtuma lienee ollut jalkapallon veteraaniottelu Helsingissä 1933.

## Lähteet
*Martti Jukola, Urheilun Pikku Jättiläinen. Helsinki 1947, s. 183.
*Ranne Roni, Viipurin Reipas 1891–1951. Lahti 1951, s. 56–57, 59, 60–61, 63–64, 89–90, 210, 214.
*Matti Nukari, Voisiko Putilovin Pietarissa sijainneilla tykkitehtailla ja Curlingillä olla jotain yhteistä? Saatavissa http://www.curling.fi/elaintarha/putilov.html
*Hufvudstadsbladet 26.5.1933.

### Viitteet
Cyrus Vance

**Cyrus Roberts Vance** (27. maaliskuuta 1917 – 12. tammikuuta 2002) oli Yhdysvaltain ulkoministeri presidentti Jimmy Carterin kaudella vuosina 1977–1980. Hänen johtoajatuksenaan oli välttää aseellisia konflikteja ja niiden sijaan ratkaista asioita neuvottelemalla. Vance toimi aktiivisesti aseistariisunnan edistämiseksi erityisesti SALT II -neuvottelujen avulla. Vance piti tiiviisti yhteyttä Neuvostoliittoon ja oli osaltaan järjestämässä Camp Davidin neuvotteluja Israelin ja Egyptin välillä. 

Vuonna 1980 Vance erosi ulkoministerin toimesta vastalauseeksi sotilaallisen voiman käytölle Iranin panttivankien vapausyrityksessä.

Vancen poika Cyrus Vance Jr. toimi New Yorkin Manhattanin piirisyyttäjänä vuosina 2010–2022.

Suomessa Vance antoi aiheen Syksyn sävel -kilpailuun 1979 osallistuneelle laululle Sairas vääns. 

## Lähteet

## Aiheesta muualla
Hallavahakas

**Hallavahakas** (*Hygrophorus hypothejus*) on Suomessa myöhäissyksyn merkittävimpiä ruokasienilajeja. Se esiintyy toisinaan vielä lumien aikaan, ja lokakuun loppu sekä marraskuu ovat sienen parasta keruuaikaa. Hallavahakas esiintyy yleensä pienehköissä ryhmissä. 

## Ulkonäkö ja koko
Hallavahakkaan lakki on laakea, kuoppakeskustainen, ohutmaltoinen, oliivinvihertävänruskea tai mustanruskea, keskeltä usein tummin, sekä limapintainen ja noin 2–6 cm leveä. Heltat ovat keltaiset ja lyhytjohteiset, paksut, vahakkaille tyypillisesti harvassa. Jalka noudattelee helttojen kanssa samaa väriä, se on tyvestä punertava, muuten limainen mutta yläosastaan kuiva. Malto on oranssinkeltaista ja maku mieto. Yleensä sieni tulee esiin vasta loppusyksystä, ensimmäisten pakkasten jälkeen.

## Levinneisyys
Hallavahakas on yleinen Etelä- ja Keski-Suomessa aivan pohjoisinta Lappia lukuun ottamatta. 

## Kasvupaikka ja elinympäristö
Lajia tapaa yleisenä kangasmetsissä ja jäkäläkankailla männyn seuralaisena. Se on männyn juurisieni.

## Käyttö
Miedonmakuista hallavahakasta voi käyttää kaikin tavoin ruokasienenä. Se ei ole lainkaan harvinainen, mutta itiöemien esiintyminen sattuu myöhäiseen syksyyn. Sitä on myös käytetty värjäykseen.

Hallavahakasta muistuttaa lähimmin harmaakirjovahakas (*Hygrophorus olivaceoalbus*).

## Kuvia

Tiedosto:Hygrophorus hypothejus side view.jpg
Tiedosto:Hygrophorus hypothejus.jpg
Tiedosto:Hygrophorus hypothejus - Gardin borough - Belarus.jpg
Tiedosto:Hygrophorus hypothejus 1.jpg
Tiedosto:Hygrophorus hypothejus 2.jpg
Tiedosto:Hygrophorus hypothejus T67.1.jpg
Tiedosto:Hygrophorus hypothejus T67.jpg
Tiedosto:2011-10-20 Hygrophorus hypothejus (Fr.) Fr 176488.jpg
Tiedosto:2011-10-20 Hygrophorus hypothejus (Fr.) Fr 176489.jpg


## Lähteet

## Aiheesta muualla
* Suomen Luonnonsuojeluliitto: Kuukauden sieni 2015 - Lokakuu 2015: Hallavahakas ''Hygrophorus hypothejus''
*
Keltahelttavahakas

**Keltahelttavahakas** (*Hygrophorus karstenii*) on suomalaisten kuusimetsiköiden sienilaji, joka on helppo tunnistaa.

Laji ei ole harvinainen, sitä on koko maassa ehkä Tunturi-Lappia lukuun ottamatta.

Laji on päältä ja jalasta valkoinen, sillä on vahakasmaiseen tapaan paksut heltat ja vaalea itiöpöly. Helttojen johteisuus ja punertavankeltainen väri ovat lähes pettämätön tuntomerkki. Sienen lakki on suunnilleen kahdesta kuuteen senttimetriä leveä ja kupera. Kaiken kaikkiaan laji muistuttaa hallavahakasta, mutta ei ole yhtä myöhäinen syyslaji. Tätäkin lajia esiintyy pienissä ryhmissä.

Keltahelttavahakas on erittäin maukas mieto ruokasieni. Kauppasienilajiksi tätä ei ole kelpuutettu, ehkä olemattoman kysynnän puutteessa. Sienen lienee ensimmäisten joukossa kuvannut suomalainen sienitieteilijä Peter Adolf Karsten, jonka mukaan laji on saanut tieteellisen nimensä.

## Lähteet
Siilinkari

**Siilinkari** on pieni luoto Näsijärvellä Tampereella Särkänniemen kaupunginosassa. Luodolla on vuonna 1906 rakennettu pieni, noin 6,5&nbsp;metriä korkea apuloistotorni turvaamassa sisävesiliikennettä. Höyrylaiva Kuru upposi Siilinkarin lähellä vuonna 1929.

Kevättalvisin Siilinkarilla on tavattu järjestää koko perheen ulkoilutapahtumia. Loistotornin ulkonäköä uusittiin vuonna 2004 muun muassa maalaamalla se uudestaan valkoiseksi sekä poistamalla kanaverkot ja piikkilangat ylätasanteen kaiteilta ulkonäköä pilaamasta. Alun alkaen ylätasanteelle on päässyt ulkoapäin tikkaita, mutta ilkivallan takia tikkaat on poistettu. Valohuonetta kiertävä ulkotasanne pantiin tikkaidenkin kohdalta yhtymään tasanteen toisen päädyn kanssa. Alaosassa on ollut myös ikkunatkin, mutta samasta syystä nekin on pantu umpeen hitsaamalla niihin teräslevyt. Aluksi kivijalka oli harmaanvärinen, mutta se maalattiin myöhemmin mustaksi.

Syksyllä 2015 majakan säähavaintoasema poistettiin väliaikaisesti käytöstä majakan remontin vuoksi. Siilinkarin valolaite vaihdettiin samalla kirkkaan oranssiin LED-valoon, koska valo näkyi aiemmin järveltä rantautuvien opastukseen huonommin kuin nykyinen LED-valo. Siilinkarille on Naistenlahdesta matkaa noin 1,2&nbsp;kilometriä ja Mustalahden kohdalta suunnilleen saman verran.

Siilinkarilla on säähavaintoasema.

## Lähteet

## Aiheesta muualla
* Siilinkarin säähavainnot, Foreca
Meuse

**Meuse** on departementti Lorrainen alueella koillisessa Ranskassa. Meuse on saanut nimensä sen läpi virtaavasta Maasjoesta (). Meuse oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Se muodostettiin Barrois’n provinssista sekä Toulin, Metzin ja Verdunin hiippakunnista. Departementin rajat ovat säilyneet lähes muuttumattomina siitä lähtien.

Meusen departementin pääkaupunki on Bar-le-Duc, mutta sen kuuluisin kaupunki lienee Verdun, jossa käytiin verisiä taisteluita ensimmäisen maailmansodan aikana. Seutu on harvaan asuttua ja maatalousvaltaista. Vuonna 2006 departementin asukasluku oli 193&nbsp;701 ja väestötiheys vain 31,2 asukasta neliökilometrillä. Vähäväkisyyteen ovat vaikuttaneet sekä maaltamuutto että ensimmäinen maailmansota, jonka jäljiltä monia tuhoutuneita kyliä ja kokonaisia kuntia on jätetty rakentamatta uudelleen. Kuudessa kunnassa (Beaumont-en-Verdunois, Bezonvaux, Cumières-le-Mort-Homme, Fleury-devant-Douaumont, Haumont-près-Samogneux ja Louvemont-Côte-du-Poivre) ei ole yhtään asukasta (2006 väestönlaskenta), mutta hallinnollisesti ne ovat edelleen olemassa ja niitä johtavat kolmihenkiset neuvostot.

## Katso myös
* Luettelo Meusen kunnista

## Lähteet
Aconcagua

**Aconcagua** on vuori Andien vuoristossa Argentiinassa Mendozan maakunnassa lähellä Chilen rajaa. Se on korkeudeltaan 6&nbsp;961 metriä ja sitä korkeampia vuoria on vain Aasiassa.

Aconcagualla on kaksi huippua, joista korkeampi on pohjoinen huippu. Huipun voi nähdä Chilen rannikolta 160 kilometrin päästä. Vuoren ympärillä on useita muitakin yli viiden kilometrin korkuisia huippuja. Aconcagua on rauhoitettu luonnonpuisto.

## Etymologia
Aconcaguan nimen alkuperästä on kaksi teoriaa. Yhden teorian mukaan nimi tulee ketšuankielisistä sanoista *akun*, *ka* ja *agua*, jotka yhdessä tarkoittavat ”huippu, jota pelätään tai ihaillaan”. Toisen teorian mukaan nimi tulee mapucheilta, joilla *Aconca-Hue* viittaa Aconcaguajokeen ja tarkoittaa ”tulee toiselta puolelta”.

## Historia
Aconcagua on suhteellisen nuori vuori. Se syntyi mannerliikunnoissa, kun Nazcan laatta liukui Etelä-Amerikan laatan alle.

Luonnontieteilijä Charles Darwin kävi vuorella vuonna 1835 keräämässä näytteitä. Vuoren rinteiltä 5&nbsp;300 metrin korkeudelta löydettiin vuonna 1985 muinainen inkojen hautausmaa.

## Eliöstö
Aconcaguan rinteillä on useita jäätiköitä. Kasvillisuutta on etupäässä neljän kilometrin alapuolisilla rinteillä. Kasvillisuus on lähinnä matalaa pensaikkoa, joka on sopeutunut kylmyyteen, ohueen maaperään ja koviin tuuliin. Suurista eläimistä vuorella liikkuvat esimerkiksi kondori, deguhaukka, laama, puuma, jänis ja punakettu.

## Ilmasto
Alarinteillä lämpötila ylittää harvoin nollaa, ylhäällä pakkasasteita on usein 20 tai enemmän. Tyyneltämereltä tulee kosteita tuulia, jotka ovat myös pääsyy vuorella esiintyviin tuuli- ja lumimyrskyihin.

## Kiipeily
Aconcagua soveltuu vuorikiipeilyyn, ja siellä on olemassa perusleirejä ja erilaisia reittivaihtoehtoja. Aconcaguan huipulle kiipesi ensimmäisenä Matthias Zubriggen 14. helmikuuta 1897.

## Katso myös
*Seitsemän huippua
*Luettelo suurimmista prominensseista
*Luettelo maiden korkeimmista kohdista

## Lähteet

## Aiheesta muualla
Agostino Carracci

**Agostino Carracci** (tai **Caracci**) (16. elokuuta 1557 Bologna – 22. maaliskuuta 1602 Parma) oli italialainen barokin ajan taidemaalari ja graafikko. Hän oli Annibale Carraccin veli ja Ludovico Carraccin serkku. He perustivat yhdessä Accademia degli Incamminati -taidekoulun Bolognaan vuonna 1582. Carraccin omat taideteokset herättivät aikanaan huomiota pornografisten aiheidensa vuoksi.

__NOTOC__
## Teoksia

Image:Carracci Jupiter et Junon.jpg
Image:Carracci Antoine et Cleopatre.jpg
Image:Carracci Achille et Briseis.jpg
Image:Ovide et Corine.jpg


## Katso myös
*Carraccit

## Lähteet

## Aiheesta muualla
Keila

**Keila** voi tarkoittaa ainakin seuraavia:

* Keila, kaupunki Virossa
* Keila, entinen kunta Virossa
* Keila, kunta Thüringenissä Saksassa
* keila (*Brosme brosme*), turskakala
* keila, liikenteenohjauskartio
* keila, keilailussa käytettävä urheiluväline
* keila, voimistelussa käytettävä urheiluväline
* M/T Keila, virolainen öljytankkeri
* valonheittimen valokeila
* suunta-antennin säteilykeila
Paint

**Paint** voi tarkoittaa muun muassa seuraavia asioita:

*Microsoft Paint, yksinkertainen kuvankäsittelyohjelma
*Paint.NET, kuvankäsittelyohjelma
*Paint (hevosrotu), yhdysvaltalainen kirjava hevosrotu
Microsoft Paint

**Microsoft Paint** on Windowsin mukana tuleva piirto-ohjelma. Se tukee BMP-, JPEG, GIF-, PNG- ja TIFF-kuvaformaatteja.

Paint perustuu ZSoftin PC Paintbrush -ohjelmaan, jonka Microsoft lisensoi ja toimitti hiirensä mukana. ZSoft siirsi PC Paintbrushin Windowsille ja Microsoft toimitti sen jälleen hiirensä ohjelmapaketin mukana Windows 2.0:lle. Windows 3.0:n myötä Paintbrushista tuli osa Windowsia.

Uusi versio Paintista otettiin käyttöön Windows 95:ssa jolloin nimi muutettiin Paintiksi, tässä käytettyjä kuvakkeita ja väripalettia käytettiin vielä Windows XP:ssä. Windows Vistassa työkalurivin kuvakkeet ja oletus väripaletti muuttuivat. Lisäominaisuuksia tässä versiossa olivat myös kumoamistasojen lisääntyminen, zoomausliukusäädin ja rajaus. Windows 7:ssa Paintiin tuli lisää siveltimiä. Myös tuettujen kuvaformaattien määrä on lisääntynyt uudemmissa versioissa.

Paintin ominaisuuksiin kuuluu muun muassa erilaisia valintatyökaluja, värityökaluja, siveltimiä ja geometrisia kuvioita.
Lisäksi Paintissa on tekoäly, jolla voi luoda kuvia.


File:Mt Shasta.png|Paintilla luotu maisemamaalaus.
File:The Gunk.png|Paintilla tehtyä pikselitaidetta.


## Katso myös
* Paint-taide
* Paint.NET

## Lähteet

## Aiheesta muualla

* Microsoft.com – Paint overview
Microsoft WordPad

**Microsoft WordPad** on alkeellinen Windows-käyttöjärjestelmän mukana tuleva tekstinkäsittelyohjelma, joka on Windows Writen seuraaja. Vaikkakin peruskäyttäjän tarpeisiin WordPad usein riittäisi, on se jäänyt käytännössä kokonaan Wordin varjoon. WordPad liitettiin käyttöjärjestelmään Windows 95:n julkaisun yhteydessä korvaten Microsoft Writen. Tuettuja tiedostomuotoja ovat TXT ja RTF. Lisäksi Windows 98:n mukana toimitettu WordPad pystyi tallentamaan DOC-muotoisia tiedostoja – ominaisuus, joka on poistettu myöhemmistä käyttöjärjestelmistä.

Syksyllä 2023 ilmoitettiin, ettei WordPad-ohjelmaa enää päivitetä ja ohjelma poistuu myöhemmin kokonaan tarjonnasta Windowsin uusimmista versioista.

## Viitteet
AbiWord

**AbiWord** on vapaa ja avoimen lähdekoodin tekstinkäsittelyohjelma, joka on julkaistu GPL-lisenssillä. 

AbiWordin kehityksen aloitti AbiSource-projektin osana SourceGear Corporation, joka julkaisi ohjelman lähdekoodit. Kehittäjäyhteisö muodostui projektin ympärille ja SourceGear lopetti sen parissa työskentelyn.

Versio 1.0 julkaistiin 18. huhtikuuta 2002. Julkaisun jälkeen AbiWord sai kehuja nopeudestaan ja pienestä koostaan, mutta taulukko-ominaisuuden puuttuminen vähensi käyttäjiä. Versio 2.0, joka tuki taulukoita, julkaistiin 15. syyskuuta 2003.

AbiWord käyttää oletuksena omaa tiedostomuotoa, mutta voi myös avata ja tallentaa eri muodoissa plugin-laajennuksien avulla.

AbiWord pystyy avaamaan RTF-, HTML-, OpenOffice-, Microsoft Word- ja LaTeX-tiedostoja. 

## Lähteet

## Aiheesta muualla

* Virallinen sivusto
Ristinolla

**Ristinolla** on kahden pelaajan peli, josta on kaksi päävariaatiota. 

Alkeellisimmassa versiossa on 3 x 3 ruudun pelilauta, johon kumpikin pelaajan vuoron perään piirtää oman merkkinsä, joko ristin tai ympyrän. Tavoitteena on saada kolme omaa merkkiä samalle pysty-, vaaka- tai vinoriville. Peli päättyy aina tasapeliin ellei toinen tee virhettä. 

Laajemmissa versioissa, jätkänshakeissa, käytössä on laajempi, mahdollisesti periaatteessa jopa ääretön ruudukko, ja tavoitteena on saada viisi omaa merkkiä peräkkäin pystyyn, vaakaan tai vinoon. Eräänlaisissa variaatioissa peliä voidaan pelata myös useammilla pelaajilla, sekä siten, että tavoitteena on saada esimerkiksi seitsemän tai pelin alussa sovittu määrä merkkejä peräkkäin.

## Tietokonesovellukset

Perusristinollan () yksinkertaisuus on tehnyt siitä suositun välineen kombinatoristen pelien ja tekoälyn pelipuita etsivän osa-alueen opetuksessa. Ristinollassa on pelimahdollisuuksia yhteensä 255&nbsp;168, symmetria huomioiden 31&nbsp;896, ja erilaisia pelipuita 26&nbsp;830. Näin siitä on helppo tehdä täydellinen, aina parhaan mahdollisen siirron valitseva tietokonesovellus. Mahdollisesti kaikkien aikojen ensimmäinen tietokonepeli, EDSAC-tietokoneelle 1952 kehitetty OXO, oli 3 x 3-ruudukon ristinollaa täydellisesti pelaava sovellus.

## Kolmi- ja useampiulotteiset versiot

Ristinollasta on myös kolmiulotteisia versioita. 3 x 3 x 3-laatikossa pelattavassa pelissä pelin aloittaja pystyy voittamaan pelin helposti aina sijoittamalla avausmerkkinsä keskelle. Sen sijaan jo 4 x 4 x 4, jossa tavoitteena on saada neljän rivi, on monimutkaisempi ratkoa. Siinäkin aloittajalla on mahdollisuus voittaa peli aina, kuten Oren Patashnik todisti vuonna 1980.

Myös neli- ja useampiulotteisia jätkänshakkeja on kehitetty.

## Ultimate Tic Tac Toe
Ultimate Tic Tac Toe on normaalin ristinollan variaatio, jossa normaali 3x3-ruudukko sisältää kukin myös oman 3x3-ruudukon. Pelaaja aloittaa laittamalla merkkinsä johonkin ruutuun (yhteensä 81 eri mahdollista aloitusta). Seuraavassa vuorossa olevan täytyy tämän jälkeen laittaa oma merkkinsä pienen ruudukon vastaavaan ison ruudukon johonkin yhdeksästä (3x3-ruudukkoon) ruutuun. Siispä jos peli aloitetaan keskimmäisen ruudukon oikeasta alakulmasta, täytyy seuraavan pelaajan laittaa merkkinsä oikean alakulman pikkuruudukon johonkin ruutuun, Peli jatkuu säännöistä poiketen joko niin kauan että toinen pelaaja saa yhteen ruutuun kolme peräkkäin ja voittaa ruudun, tai siten että voitetusta ruuduista täytyy muodostaa vielä kolmen suora. Jälkimmäisessä pelimuodossa ruudun ollessa jo vallattu, saa vastapelaaja päättää merkkinsä sijainnin vapaasti mikäli joutuisi laittamaan merkkinsä kyseiseen ruutuun.

## Katso myös
* Renju

## Lähteet

## Aiheesta muualla

* Ultimate Tic Tac Toe
Miinaharava (peli)

**Miinaharava** () on Robert Donnerin vuonna 1989 tekemä yksinpelattava älypeli. Peli on tehty usealle alustalle ja se tuli suuren yleisön tietoisuuteen 1992, kun se tuli Microsoftin Windows-käyttöjärjestelmään 3.1 alkaen.

## Pelilauta
Miinaharavassa käytössä on pelilauta, jonka kaikki ruudut ovat alussa paljastamattomia. Laudalla on piilossa miinoja, joiden paikat tulee merkitä lipuilla. Windowsin Miinaharavassa
*helpolla vaikeustasolla laudan koko on 9 x 9 ruutua ja miinoja on 10.
*keskivaikealla vaikeustasolla laudan koko on 16 x 16 ruutua ja miinoja on 40.
*vaikealla vaikeustasolla laudan koko on 30 x 16 ruutua ja miinoja on 99.
Lisäksi on käytössä kustomoitu vaikeustaso, jossa laudan koon ja miinojen määrän saa itse päättää.

## Säännöt
Pelaaja klikkaa hiiren vasemmalla näppäimellä paljastamattomia ruutuja: jos ruudussa on miina, se räjähtää ja peli päättyy. Jos ruudussa ei ole miinaa, ruudussa näkyy, monessako ruudun kahdeksasta naapuriruudusta on miina. 

Mikäli klikatun ruudun yhdessäkään naapuriruudussa ei ole miinaa, peli paljastaa ensin kaikki siihen yhteydessä olevat ruudut, joiden naapurissa ei myöskään ole miinaa, sekä lisäksi tämän paljastetun alueen reunalla olevat ruudut, joiden naapurissa on miina. Tämä ei helpota mutta nopeuttaa peliä etenkin suurella laudalla, jossa on vähän miinoja, koska "nollaruutuja" ei tarvitse klikkailla yksitellen.

Oikealla näppäimellä pelaaja voi merkitä lipulla paljastamattoman ruudun, jossa päättelee olevan miinan. Kun kaikki miinattomat ruudut on paljastettu, pelaaja on onnistunut ja hänen tuloksensa on käytetty aika.

## Muuta
Miinaharavassa onnella on myös osuutensa, sillä joskus pelaaja voi joutua summamutikassa paljastamaan ruudun ilman, että voi päätellä sen miinatilanteesta mitään. Ensimmäinen ruutu on aina paljastettava summassa, mutta Windowsin Miinaharavassa ensimmäisellä klikkauksella ei voi osua miinaan (paitsi Windows 7:n versiossa aloittaessa saman kentän uudestaan). Jos ensimmäisessä ruudussa on miina, Windows XP:n versiossa se siirtyy ensisijaisesti vasempaan ylänurkkaan tai muuhun vapaaseen ruutuun.

## Muunnelmia

Image:Cube_Minesweeper_3D.png|3D 
Image:Minesweeper_games2relaxnet.png‎|Online, nonrectangular
Image:Firefox_Hexagon_Minesweeper_-_fr.png|hexagonal
Image:Xbomb_triangles.png|triangular
Image:Freesweep.png|ASCII

Image:Mines_Simon_Tatham's.png|no guess